Document ID: 31972R2743

Padomes Regula (EEK) Nr. 2743/72
(1972. gada 19. decembris),
ar ko groza Regulu (EEK) Nr. 2821/71 par Līguma 85. panta 3. punkta piemērošanu attiecībā uz līgumu, lēmumu un saskaņotas darbības kategorijām
EIROPAS KOPIENU PADOME,
ņemot vērā 1972. gada 22. janvārī parakstīto Līgumu, kas attiecas uz jaunu dalībvalstu pievienošanos Eiropas Ekonomikas kopienai un Eiropas Atomenerģijas kopienai, un jo īpaši tam pievienotā akta 153. pantu,
ņemot vērā Komisijas priekšlikumu,
tā kā Padomes 1971. gada 20. decembra Regulā (EEK) Nr. 2821/71 [1] par Līguma 85. panta 3. punkta piemērošanu attiecībā uz līgumu, lēmumu un saskaņotas darbības kategorijām nepieciešams veikt grozījumus atbilstoši tam, kā Regulā Nr. 19/65/EEK tika veikti Pievienošanās akta I pielikumā noteiktie grozījumi, tā, lai tie līgumi, kuri pievienošanās dēļ attiecas uz Eiropas Ekonomikas kopienas dibināšanas līguma 85. pantu, varētu gūt priekšrocības no minētā panta 1. punktā noteiktā aizlieguma atbrīvojuma,
IR PIEŅĒMUSI ŠO REGULU.
1. pants
Regulas (EEK) Nr. 2821/71 4. pants tiek grozīts šādi:
1. Šā panta 1. punkta beigās tiek ievietots šāds teksts:
"Ar regulu, kas pieņemta, ievērojot 1. pantu, var noteikt, ka aizliegums, kas minēts Līguma 85. panta 1. punktā, laika posmā, kas noteikts tajā pat regulā, neattiecas uz līgumiem un saskaņotu darbību, kas pastāvēja pievienošanās datumā un kas pievienošanās dēļ attiecas uz 85. pantu un neatbilst nosacījumiem, kādi noteikti 85. panta 3. punktā."
2. 2. punktu papildina šādi:
"1. punkts attiecināms uz tiem līgumiem un saskaņotu darbību, kas pievienošanās dēļ attiecas uz Līguma 85. panta 1. punktu un par ko paziņošana ir obligāta termiņā līdz 1973. gada 1. jūlijam saskaņā ar Regulas Nr. 17 5. un 25. pantu, vienīgi tad, ja paziņojums ticis sniegts pirms šī datuma."
2. pants
Šī regula stājas spēkā pēc pievienošanās.
Šī regula uzliek saistības kopumā un ir tieši piemērojama visās dalībvalstīs.
Briselē, 1972. gada 19. decembrī

Labels: 4
15